 एन्फा बैठक आज,  क्षतिपूर्ति मात्रै कि कारबाही पनि ?
एएफसी कप प्ले–अफबाट थ्रीस्टार क्लबलाई वञ्चित गरिएकामा उसलाई क्षतिपूर्ति दिन अखिल नेपाल फुटबल संघ (एन्फा) का पदाधिकारी एकमत छन् । तर त्यसमा दोषी ठहरिएका कर्मचारीलाई कारबाही गर्नेमा भने उनीहरू विभाजित देखिएका छन् ।
काठमाडौं — एएफसी कप प्ले–अफबाट थ्रीस्टार क्लबलाई वञ्चित गरिएकामा उसलाई क्षतिपूर्ति दिन अखिल नेपाल फुटबल संघ (एन्फा) का पदाधिकारी एकमत छन् । तर त्यसमा दोषी ठहरिएका कर्मचारीलाई कारबाही गर्नेमा भने उनीहरू विभाजित देखिएका छन् । त्यसैले ‘अनुकूल’ निर्णय आउन नसक्ने सम्भावना देखेपछि एन्फा अध्यक्ष नरेन्द्र श्रेष्ठले भोलिपल्ट निरन्तर हुने सूचना दिएर पनि साउन १२ गते बैठक नै स्थगित गरेका थिए । बुधबार बोलाइएको बैठक पनि थ्रीस्टारमै केन्द्रित हुने देखिएको छ ।भ्रष्टाचार अभियोगमा गणेश थापा प्रतिबन्धमा परेपछि उनकै सहयोगमा नौ महिनाअघि अध्यक्ष निर्वाचित भएका श्रेष्ठ थ्रीस्टारलाई क्षतिपूर्ति दिँदै दोषीलाई नसियत दिएर विवाद टुंग्याउनुपर्छ भन्ने पक्षमा छन् । वरिष्ठ उपाध्यक्ष रहेका थापाकै सालो मणि कुँवर भने दोषीलाई कारबाही गर्नुपर्ने पक्षमा उभिएका छन् । यी दुईसँगै रहेका अर्का उपाध्यक्ष वीरबहादुर खड्का र सदस्य रत्नकुमार श्रेष्ठले दोषीलाई कारबाही गरेर क्षतिपूर्तिका लागि साधारणसभाबाट निर्णय गराउनुपर्नेमा जोड दिएका छन् ।गत वर्ष भएको अध्यक्ष र उपाध्यक्षको निर्वाचनमा यी तीनै समूह एउटै पक्षमा थिए । अहिले एक–अर्काविरुद्ध उभिएका छन् । चार वर्षअघिदेखि नै एन्फामा पद्धति र पारदर्शिताको माग राख्दै आन्दोलन गरेको अर्को पक्ष पनि छ । यसमा सदस्य पंकजविक्रम नेम्वाङ, वसन्त अर्याल र उपाध्यक्ष किशोर राई छन् । उनीहरू पनि थ्रीस्टारलाई क्षतिपूर्ति दिनुपर्ने पक्षमा छन् तर दोषीलाई उन्मुक्ति दिनेमा सहमत छैनन् ।‘थ्रीस्टारलाई मर्का परेको हो, क्षतिपूर्ति दिनुपर्छ र दोषीलाई कारबाही पनि हुनुपर्छ,’ सदस्य रत्नकुमार श्रेष्ठले भने, ‘क्षतिपूर्ति कानुनी प्रक्रिया पुर्‍याएर दिनुपर्छ । त्यसको निर्णय साधारणसभामार्फत् गर्नुपर्छ किनभने कार्यसमितिले क्षतिपूर्ति दिने निर्णय गर्नु भनेको अख्तियारी दुरुपयोग हुन्छ ।’ एन्फाले एसियाली फुटबल महासंघ (एएफसी) मा टिम दर्ता नगर्दा पहिलो चरण पार गरेर पनि थ्रीस्टारले गत वर्ष एसियाली क्लब फुटबलको दोस्रो ठूलो प्रतियोगिता एएफसी कपको प्ले–अफ खेल्न पाएको थिएन ।त्यसविरुद्ध थ्रीस्टारले ६ करोड रुपैयाँ क्षतिपूर्ति माग गर्दै राष्ट्रिय खेलकुद परिषद्मा पनि निवदेन दिएको थियो । एन्फाले उपाध्यक्ष वीरबहादुर संयोजक तथा रमेश रायमाझी र सन्जिव मिश्र सदस्य रहेको छानबिन समिति बनायो । समितिले कर्मचारी गोकुल थापा र महासचिव धिरेन्द्र प्रधानलाई दोषी देखाएको छ । र, एन्फा अध्यक्ष श्रेष्ठलाई पनि सचेत गराउनुपर्ने भनेको छ । यसमा एन्फाका प्रमुख कार्यकारी अधिकृत (सीईओ) इन्द्रमान तुलाधर पनि भागीदार रहेको समितिकै सदस्यले बताए ।थ्रीस्टार र एन्फा पदाधिकारीबीच गत महिना १ करोड ५० लाख रुपैयाँ क्षतिपूर्ति दिने समहति भयो । तर त्यसलाई कसरी प्रक्रियामा लाने भन्नेबारे एन्फा पदाधिकारीबीच विवाद चर्किएको हो । एन्फामा भागबण्डा मिलाउन कार्यकारी प्रमुखको पद राखिएको थियो । खासमा एन्फामा कार्यकारी प्रमुखको जिम्मेवारी महासचिवलाई हुन्छ । एन्फाका महासचिव धिरेन्द्र प्रधान नाताले अध्यक्ष श्रेष्ठका सम्धी पनि हुन् । यिनै प्रधानसहित गोकुल थापालाई कारबाही गर्न नेतृत्व हिच्किचाएको हो ।महासचिव प्रधानले भने आफू दोषी नरहेको दाबी गर्दै आएका छन् । एएफसीले पठाएको ई–मेलमा चारपल्टसम्म पनि एन्फाले जवाफ नदिएपछि थ्रीस्टार प्ले–अफबाट वञ्चित भएको थियो । ‘थ्रीस्टारले क्षतिपूर्ति पाउनुपर्छ भन्नेमा एकमत छौं तर न्यायको सिद्धान्तअनुसार दोषीलाई कारबाही हुनुपर्छ,’ कार्यसमिति सदस्य वसन्त अर्यालले भने, ‘सम्पूर्ण गल्ती स्वीकारेको अवस्था छ । गल्ती गरेकालाई पुरस्कृत गरेर एन्फाले क्षतिपूर्ति दिँदै जाने गर्नुहुन्न ।’ प्रधान र थापालाई निलम्बन गरी अगाडि बढ्ने विकल्प पनि अघि सारेको छ । यस्तोमा कार्यबाहक महासचिव बन्न थुप्रै आकांक्षी देखिएका छन् । थ्रीस्टारकै विषयबारे निर्णयले लिग सञ्चालन पनि अन्योलमा परेको छ । दुई वर्षयता ‘ए’ डिभिजन लिग नहुँदा ३ सय बढी फुटबल खेलाडी बेरोजगार भएका छन् भने दुई दर्जन बढी विदेश पलायन भइसकेका छन् । बैठकमा विधान मस्यौदा र विशेष साधारणसभासहित नौ एजेन्डा समेटिएको छ । ‘विधानअनुसार दुई साताअघि विधानको मस्यौदा उपलब्ध गराउनुपर्छ तर हामीलाई दिइएको छैन, गुपचुप रूपमा विधानलाई अगाडि बढाउन खोजिएको छ,’ एन्फा सदस्य पंकजविक्रम नेम्वाङले भने ।